钦定古今图书集成/历象汇编/乾象典/第026卷 > 《汤若望新法历引》 > 《五星伏见》
## 钦定古今图书集成/历象汇编/乾象典/第026卷 > 《汤若望新法历引》 > 《五星伏见》

“五星之光与日相较，譬犹萤火之于庭燎，光本非灭，
第为大光所夺，人莫能睹耳。”旧历亦晓此理，故用黄
道距度以定诸星伏见。如谓太阳在降娄初度，岁星
在十五度，即以为见限，似矣。然而诸星各有纬南、纬
北之分，黄道有正斜升降之势，各宫不同，何得泥距
度以定限乎？新法定限，惟以地平为主。缘地平障蔽
日光，能使星或伏或见耳。夫日之下于地平，其光渐
杀，所谓晨昏。此晨昏光之久暂，四时不等，即冥漠等
矣，而星见时刻，又自不等。所以然者，太阳由黄道而
下，地平或十度或十五度，或至三十度有奇，原自不
等。而星在黄道南，相距必多数度，在北，相距必少数
度，其限岂可泥乎？大略土、木、火三星“较太阳行迟，行
后太阳，夕伏晨见。金、水二星顺天东旋，较太阳行疾，
行先太阳，晨伏夕见。逆行反是，其与太阳遇也，亦夕
伏晨见。大阴行较太阳更疾，晨伏夕见。”至于金星之
纬，不及八度，则凡逆行合太阳于寿星、“大火二宫，而
其纬又在北七度以上，虽与日合，其光不伏，一日晨
夕皆可见之。”水星之纬，惟四度。馀若其纬向南，“合太
阳于寿星，此后去离，夕必不见；合太阳于降娄，此后
去离，晨必不见。”金合而不伏，水离而不见。此二故者，
《浑仪》解之。他如恒星，亦有夕伏晨见者，一因黄道之
经纬度，一因其小大等第，即为见伏之限，故亦可推
也。